Avainsanat

Tiivistelmä



Avainsanat

1 Kumoamiskanne - Luonnolliset henkilöt ja oikeushenkilöt - Suoraan ja erikseen luonnollisia henkilöitä ja oikeushenkilöitä koskevat päätökset - Päätös yrityskeskittymän soveltuvuudesta yhteismarkkinoille - Asianomaisten yritysten työntekijöiden hyväksytyt edustajat - Rajoitettu kanneoikeus, jonka perusteella yhteisöjen tuomioistuimet valvovat ainoastaan sitä, että komissio on noudattanut työntekijöiden edustajien menettelyllisiä oikeuksia, ellei poikkeuksellisista olosuhteista muuta johdu

(EY:n perustamissopimuksen 173 artiklan 4 kohta; neuvoston asetuksen N:o 4064/89 18 artiklan 4 kohta; neuvoston direktiivi 77/187)

2 Kilpailu - Yrityskeskittymät - Komission suorittama tutkinta - Komission velvollisuudet tiettyjä ulkopuolisia kohtaan - Asianomaisten yritysten työntekijöiden hyväksytyt edustajat - Kirjallinen ilmoitus asian luonteesta ja kohteesta - Ilmoituksen puuttuminen, kun kuulemista ei ole vaadittu - Kehotus esittää kirjalliset huomautukset ennen tiedotustilaisuutta - Kehotuksen puuttuminen - Ilmoitus mahdollisuudesta turvautua asianajajan apuun - Ilmoituksen puuttuminen - Kehotus tutustua asiakirja-aineistoon - Kehotuksen puuttuminen

(Neuvoston asetuksen N:o 4064/89 18 artiklan 3 ja 4 kohta; komission asetuksen N:o 2367/90 14 ja 15 artikla)

Tiivistelmä

3 Asetuksen N:o 4064/89 nojalla tehty komission päätös yrityskeskittymän soveltuvuudesta yhteismarkkinoille koskee perustamissopimuksen 173 artiklan neljännessä kohdassa tarkoitetulla tavalla erikseen asianomaisten yritysten työntekijöiden edustajia, joiden asema on tunnustettu kansallisessa oikeudessa. Tämä johtuu siitä, että mainitussa asetuksessa - jonka mukaan komissio voi ottaa huomioon keskittymän sosiaaliset seuraukset, jos nämä voivat vaikeuttaa perustamissopimuksen 2 artiklassa tarkoitettujen sosiaalisten tavoitteiden saavuttamista - työntekijöiden edustajat mainitaan nimenomaisesti sellaisten ulkopuolisten joukossa, joilla on asiassa riittävä etu, jotta komission on kuultava niitä suunniteltua keskittymää koskevassa tutkimusmenettelyssä ja riippumatta niiden tosiasiallisesta osallistumisesta tähän menettelyyn.

Sitä vastoin mainittu päätös ei periaatteessa koske työntekijöiden edustajia suoraan, ellei poikkeuksellisista olosuhteista muuta johdu. Toisaalta päätös, jolla keskittymä on hyväksytty sen jälkeen kun sitä on tutkittu yhteisön kilpailuoikeuden kannalta, ei sinänsä itse asiassa vaikuta mitenkään asianomaisten yritysten työntekijöiden edustajien omiin oikeuksiin. Kuten asian kannalta merkityksellisistä yhteisön säännöksistä ilmenee, keskittymästä johtuvan yrityksen luovutuksen yhteydessä mainittujen oikeuksien sisältö määräytyy kansallisessa oikeudessa määriteltyjen sääntöjen mukaan. Toisaalta päätöksellä ei suoraan loukata kyseisten työntekijöiden etuja, koska luovutus sinänsä ei voi muuttaa työsopimuksen ja työehtosopimuksen mukaista työsuhdetta, kuten työntekijöiden oikeuksista yrityksen luovutuksen yhteydessä annetusta direktiivistä 77/187 ilmenee. Jos keskittymän jälkeen ryhdytään työntekijöiden etuihin vaikuttaviin toimenpiteisiin, se on asianomaisten yritysten asia. Kansalliset tuomioistuimet valvovat, ovatko tällaiset toimenpiteet sekä yhteisön että kansallisen työlainsäädännön mukaisia.

Koska asetuksessa N:o 4064/89 kuitenkin myönnetään työntekijöiden edustajille menettelyllisiä oikeuksia, joiden kunnioittamista yhteisöjen tuomioistuimet voivat valvoa periaatteessa vasta siinä vaiheessa, kun ne valvovat komission lopullisen päätöksen laillisuutta, mainituille edustajille on myönnettävä kanneoikeus, joka rajoittuu niiden menettelyllisten oikeuksien noudattamisen valvontaan. Siten niille on annettava oikeus nostaa kanne mainitun päätöksen vuoksi, jotta ne voivat saattaa yhteisöjen tuomioistuinten tutkittavaksi sen, onko hallinnollisessa menettelyssä kunnioitettu - tai loukattu - niitä menettelyllisiä oikeuksia, joihin työntekijöiden edustajat voivat vedota edellä mainitun asetuksen 18 artiklan nojalla. Ellei kanneperusteena ole asetuksen N:o 4064/89 säännösten aineellinen rikkominen, komission päätös voidaan kumota tämän kanneoikeuden käytön yhteydessä ainoastaan, jos työntekijöiden edustajien menettelyllisiä oikeuksia on olennaisesti loukattu.

4 Suunniteltua keskittymää koskevan komission tutkimusmenettelyn aikana tiettyjen ulkopuolisten henkilöiden - toisin sanoen niiden, joiden oikeusasemaan komission päätöksellä voi olla ainoastaan satunnaisia vaikutuksia - oikeutettujen intressien turvaaminen ei edellytä, että niille myönnettäisiin samat takeet kuin kyseisen keskittymän osapuolille siitä, että niiden puolustautumisoikeutta kunnioitetaan mainitussa menettelyssä. Siten asetuksessa N:o 4064/89 säädetyistä ilmoituksista, määräajoista ja kuulemisesta annetun komission asetuksen N:o 2367/90 15 artiklan mukaan komissiolla ei ole velvollisuutta antaa kirjallista ilmoitusta asian luonteesta ja kohteesta sellaiselle toimielimelle, joka edustaa yhden asianomaisen yrityksen työntekijöitä ja joka on esittänyt komissiolle pelkän tiedonsaantipyynnön eikä kuulemispyyntöä, ennen kuin komissio antaa kyseiselle toimielimelle tilaisuuden esittää huomautuksensa. Komissiolla ei myöskään mainitun säännöksen perusteella ole velvollisuutta kehottaa mainittua toimielintä esittämään kirjallisia huomautuksia ennen kokousta, johon tämä on kutsuttu, eikä komission tarvitse ilmoittaa sille asetuksen N:o 2367/90 14 artiklan mukaisesta mahdollisuudesta turvautua asianajajan apuun. Asetuksen N:o 4064/89 18 artiklaa ei myöskään voida tulkita siten, että se velvoittaisi komission kehottamaan asianomaista ulkopuolista tutustumaan asiaan liittyvään asiakirja-aineistoon.